khistorydata/jeongjo-sjw-relations huggingface dataset:
정조 15년
安廷玹以刑曹言啓曰卽者本曹郞廳來言曹內保囚罪人崔必恭以革面改悔之意欲有所告達云故卽爲招致面前使之悉陳所懷則以爲渠沈溺邪學愚迷不悛前後罪犯萬死猶輕而特蒙天恩曲貸常憲旣不加之鈇鉞乃反免諸桎梏曉諭而軫恤之靡不用極慮其寒則置諸煖室憫其飢則命之善饋至今生活罔非國恩安得不感激銘骨思所以自新以效萬一之報乎初雖惑信邪說崇信耶蘇之學一直遵守迷不知變而自被恩造以來中夜思之國恩如是而若一向頑拒終不覺悟則家而爲悖子國而爲逆臣自今以後永棄邪學革面改心以爲一分報答之道云矣上頂必恭於邪學諸人中愚惑最甚嚴訊溫諭一味抵賴殆近一朔而今忽飜然改圖快悟前非乃以永棄邪學斥言納供少無留難察其言貌非復舊樣信乎至誠所及豚魚亦感而但念其從前沈惑頑拒凶忍不服之罪決不可以末稍遲晩有所容恕姑爲依前保囚以待處分之意敢啓傳曰是豈感孚豚魚卽卿誠心對揚無論如此如彼頑如必恭者不惟革面乃能革心又不惟革心其言外之意油然有眞箇披覩之良心從前罪狀雖曰殺無赦向化歸正之後追理前罪甚非大學所謂新民之義爲先放送限京外邪學快息間每月一兩次捉來叩其眞情若於貌稽言聽之際有日覺前罪之效永爲放送仍作平民卿之實病旬日間似難供劇今則本事帖然所帶本任特爲許遞可也
정조 15년
安廷玹以刑曹言啓曰頃因全羅監司鄭民始啓本米廛市民李益文與德縣到配事傳曰不過申飭特從三令五申之意與同罪諸漢放送事傳敎據四穀廛市民等竝放送事發關各道矣卽接慶尙監司鄭大容移文則道內靈山縣卽是尤甚邑而尤甚邑勿定配所纔已狀請蒙允故本邑到配罪人朴枝昌還爲押送移定配所云矣諸罪人放送關文未到之前該道還送罪人致有此中路相違之擧而朴枝昌旣在蒙放中則移配一款今無可論卽爲放送何如傳曰允
정조 15년
安廷玹以刑曹言啓曰順陵果品欠精熟手令該堂決杖五十懿昭墓果尤爲欠精熟手嚴囚令刑判各別嚴杖懲治事命下矣順陵進去熟手金得永決杖五十度放送懿昭墓進去熟手姜興載嚴杖懲治次爲先嚴囚之意敢啓傳曰知道姑爲保放
정조 15년
安廷玹以刑曹言啓曰香室守僕金斗樞捧供啓目判付內請守僕一竝嚴杖六十放送事判下矣守僕金斗樞李潤恒金昌得等箇箇考察各嚴杖六十度放送之意敢啓傳曰知道
정조 15년
安廷玹以義禁府言啓曰獻官李義行亟施湖沿投竄之典事承傳啓下矣李義行忠淸道唐津縣投竄而以承傳內辭意具罪目依例發遣府書吏押送配所何如傳曰允
정조 15년
刑曹啓目香室守僕金斗樞亦旣已遲晩自臣曹考律科罪何如判付啓諸處守僕之中最無狀卽渠輩莫重擧行專不小心前此所犯不一而足今番事亦由於渠輩諸守僕一竝捉致嚴杖六十箇箇考察治罪放送爲良如敎
정조 15년
持平李尙友正言尹悌東啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石竝施處絞之律遲晩罪人宇鎭荐棘罪人時偉設鞫得情夬正王法措辭見上答曰不允
정조 15년
持平李尙友啓曰請爲奴罪人金壽賢河翼龍竝令王府設鞫得情夬正王法措辭見上答曰不允
정조 15년
正言尹悌東啓曰請爲奴罪人金壽賢河翼龍竝令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情快正王法措辭見上請逆賊尙魯亟施孥戮之典措辭見上答曰不允
정조 15년
左議政蔡濟恭箚曰伏以臣於昨日二更因宗廟署守僕來告始知太室冬至享禮以四更二點行事臣不勝驚駭悚慄之至夫王朝亨獻自有成法遲速進退非敢議到凡於享祀之際漏報三更一點諸享官趁起寢呼唱一齊盥櫛至三點成班聽位以待時至及奏時官告四更一點以入卽事若使起寢如期成班如期雖欲違越正時其可得乎以是詰問守僕守僕對以獻官起寢差遲啜羹艱步以至是耳嗚呼莫嚴者淸廟之禮也莫謹者駿奔之節也詩云神之格思不可度思今乃因獻官之不能宿戒致有蹉失正時之事此實前所未聞惟我聖上嚴恭寅畏夙夜憧憧罔不在享先諸節而閟宮之內有此至未安之擧究厥所由莫非如臣昏憒忝居都提擧之任不能以禮董率之致伏願聖上先降威罰以肅頹憲焉獻官李義行旣命投竄無容更議而至若廟署諸員之不卽使守僕依定式趨告閤門臺監呈課憲臣發啓而後始達聖聽其全掩匿覆蓋之罪不可以罰直與誦習祭式勘斷而止一竝譴罷其職斷不可已發啓憲臣之只以罷職論斷獻官不無巽軟之失亦命譴罷恐宜矣取進止答曰省箚具悉卿懇卿何曰不能以禮董率予之誠意若使諸臣孚感豈有李義行者肆然犯罪官隷所謂趁一點行事之說亦不可取信此所以至今悚然者其掩匿之罪諸官惟均而旣有伊日之當該該官罷職諸官推考憲臺事依施卿其安心勿辭視事仍傳曰此批答遣史官傳諭于左議政
정조 15년
同副承旨李義鳳疏曰伏以臣空疎疲劣猥叨出納之任感激恩造力疾承膺而早晩瘡疣臣亦自料臣昨見院啓停連有違格式不得已據例請推諫臣不思自反乃反責臣以不諒事勢臺啓體例至嚴且重其連其停在己不在人始旣欲連則所當因間前見終焉欲停則亦當同時呼望太多商量始終顚倒此可諉之於事勢乎停連之同時入啓自是不易之規而申前傳啓迫曛停啓恐不可歸之事勢責人以不諒矣然若使臣平日言行見孚於人則豈有是哉自顧循省有難仍冒玆不得不短章自列徑出禁扃伏乞聖明亟治臣擅離之罪以肅朝綱不勝幸甚臣無任云云答曰省疏具悉爾其勿辭察職
정조 15년
辛亥十一月二十九日辰時上御誠正閣藥房入診左副承旨入侍時藥房都提調洪樂性提調洪檍副提調趙尙鎭記事官李海淸記注官金良倜承膺祚檢校直閣李晩秀左副承旨尹行元假注書趙台榮醫官金光國李翊臣李敬培張宅祚李惟鑑以次進伏訖
정조 15년
行都承旨趙尙鎭坐直左承旨李義鳳坐直右承旨徐有成未肅拜左副承旨尹弘烈未肅拜右副承旨沈晉賢未肅拜同副承旨李師濂未肅拜注書李海淸仕一員未差假注書趙台榮仕直事變假注書任㸁仕
정조 15년
大駕詣景慕宮入齋室後內閣政院藥房口傳問安答曰知道展拜後內閣政院藥房口傳問安答曰知道還宮後內閣政院藥房口傳問安答曰知道
정조 15년
李義鳳啓曰來初五日朝參日次而國忌正日相値頉稟之意敢啓傳曰知道
정조 15년
李義鳳啓曰大司憲洪檢呈辭執義李身晦掌令任長源持平尹九宗俱在外掌令一員持平一員未差監察茶時之意敢啓傳曰知道
정조 15년
李義鳳啓曰卽見兵曹草記今日三字缺單子宣傳官姜彙喆誤以李彙喆於蒙點改付標以來矣臣之矇然捧入不勝惶恐而當該堂上從重推考何如傳曰允
정조 15년
趙尙鎭啓曰副校理沈興永修撰金羲淳牌不進罷職傳旨今方捧入而玉堂上下番俱空已至多日事甚未安校理閔昌爀副校理宋民載副修撰朴奎淳竝卽牌招以爲推移入直之地何如傳曰允
정조 15년
以副校理沈興永修撰金羲淳牌不進罷職傳旨傳于趙尙鎭曰只推
정조 15년
趙尙鎭啓曰副校理沈興永修撰金羲淳旣有只推之命一體牌招以爲推移入直之地何如傳曰允
정조 15년
傳于趙尙鎭曰吏兵房承旨持歲抄入侍
정조 15년
趙尙鎭啓曰弘文提學吳載純旣已承牌藝文提學未差之代政官牌招開政差出待下批仍卽牌招以爲同參考試之地何如傳曰允令該曹口傳差出
정조 15년
傳于李義鳳曰輪對官後日次來待
정조 15년
傳于李義鳳曰侍衛軍兵毛具
정조 15년
傳于李義鳳曰右副承旨持此御題與弘文提學偕往泮宮試取以來
정조 15년
李義鳳啓曰中官鄭國允闕中往來之際行步太慢帶隷亦多萬萬駭然所當重勘而本院請推之外無他可施之罰何以爲之敢稟傳曰令內侍府各別嚴治可也
정조 15년
傳于趙尙鎭曰四入一出之同副每日不知去處此亦壞損院規之一端推考牌招入直
정조 15년
傳于趙尙鎭曰科次入侍
정조 15년
趙尙鎭啓曰傳敎頒布何等審愼而今月二十一日所下傳敎姑爲依下敎留置啓板則漢城府之遽然捧甘於各部事甚未安當該堂上推考該府郞廳之諉以聽傳敎尤萬萬不誠所當重勘而本院請推之外無他可施之罰何以爲之敢稟傳曰大抵至高無上太上莫尊觀於掃地之祭聖人制禮之微意可知矣然則字行之極行書間字書豈必大有所關而定式之兩朝受敎有以仰益使人知所尊敬近有爲異端邪說之徒全昧眞箇尊敬之義甘歸亂常蔑則之科不得不付之有司以刑法制之如是之際問目也對招也語多犯逼一見悚然再見悶然昔在先朝筵臣有以風氣之甚惡爲奏特加處分事詳載於狀誌則近來文案之肆用至尊至敬之語豈不褻慢之甚乎筵臣或以此時發此令恐有不先不後之慮云而此則大不然以此時也故必欲發此令不然則揆以無上莫尊之義中間久廢之規不必更創也此時申明舊典然後亦可以紓近所悚然悶然之心矣敬天二字卽帝王之令節我朝之家法也蓋欲示此吾所謂尊敬之擧以明彼邪說之無倫無嚴于今申明有何毫分不可之端乎誠如說者之言竝與敬天二字諱不敢提到乎惜乎筵臣之識未到此然言天處間字書之雖曰舊典或不無人名官號之掣礙之處欲博考前例而更爲措辭頒示原傳敎姑勿謄布則徑自捧甘於場曲豈成說乎若非政院之不爲傳示京兆何以知之乎該府堂郞請罪揆以事理甚爲不然竝勿論其時坐直承旨罷職院吏令該曹嚴加科罪後草記先以此意令廟堂分付各司及坊曲俾知朝廷本意
정조 15년
承旨前望單子入之金載翼落點
정조 15년
趙尙鎭啓曰新除授承旨金載翼以前任報恩縣監方在解由未出中何以爲之敢稟傳曰前望單子入之待下批牌招察任
정조 15년
傳于趙尙鎭曰左承旨右承旨許遞
정조 15년
承旨前望單子入之徐有成尹弘烈沈晉賢李師濂落點
정조 15년
以京畿監司徐鼎修啓本西平府院君墓碑閣畢役事傳于李義鳳曰道內附近邑文臣堂上守令曾經承旨人中爲獻官香祝令畿伯定差員受香下去以除廚傳之弊祭文當親撰鈴原府院君墓碑閣造成後亦依此例擧行事分付畿營及該曹兩家狀誌文字中可觀者送于內閣以爲入啓之地事內閣一體知悉
정조 15년
趙尙鎭以禮曹言啓曰今十二月十三日中宮殿誕日陳賀異於常時不得循例磨鍊之意敢啓傳曰知道
정조 15년
李義鳳以吏曹言啓曰藝文提學今當差出而前望中無故之人只有二人以二望擬入之意敢啓傳曰知道
정조 15년
吏曹口傳政事以徐浩修爲藝文提學
정조 15년
李義鳳以戶曹言啓曰曹中各樣物種歲末遺在依例別單書入之意敢啓傳曰知道本曹久任郞官與各司久任郞官明日來待可也
정조 15년
李義鳳以兵曹言啓曰今日監軍單子中宣傳官姜彙喆以李彙喆書入受點矣莫重監軍單子不能審察有此誤書不勝惶恐而原單子改付標以入之意敢啓傳曰知道
정조 15년
李義鳳以訓鍊都監言啓曰今十一月二十二日景慕宮展拜時因兵曹節目銅龍門軍三十名除出把摠李琦鉉哨官具綱率領挾輦侍衛銅龍門軍五十名哨官洪範源率領出付排立當次營門還宮後還入直所而竝待標信擧行之意敢啓傳曰知道
정조 15년
李義鳳以御營廳言啓曰來十二月初一日景慕宮展拜時依兵曹節目集春營入直軍五十名新營入直千摠具紞領付于訓鍊都監都領陣該入直哨官李休率該哨標下軍七名仍爲入直東營入直軍三十名除出該入直把摠李在淵率領宮大門外把守而竝待標信出用解嚴後各還本處入直之意敢啓傳曰知道
정조 15년
正言尹悌東啓曰大靜縣爲奴罪人金壽賢以幺麽宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡究覈輿情莫不憤惋興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人金壽賢河翼龍竝令王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵賴不服未究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊此有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典答曰不允
정조 15년
都摠管具庠疏曰伏以臣於居留之日伏奉敎旨下者以臣爲資憲大夫都摠府都摠管者瞻聆攸及一府咸聳驚惶之極五內如失歷屢日而不知所以自措也夫臣子之於君父免一罪則輒曰再造而臣則不啻九死十生拜一官則輒曰感激而臣則秪覺有淚無言從古人臣之遭罹者何限而如臣者有幾知遇者何限而如臣者有誰哉噫臣之得有今日實非念想攸到前後閱歷必知無幸而天實保之左右叢鏑必欲甘心而天獨憐之有時匪怒之敎還是玉成隨處曲全之恩可感木石枯骨傅肉未足以喩其仁顚木復蘗未足以喩其榮是則身固父母所生而立朝以後生之又生不一生而已者一則造化二則造化此生此世將何以報答也哉噫臣之平生臣自知之可謂死猶餘罪有何官爵可論而起之積廢以開前路是誰之賜也忘其釁穢加以薰沐復誰之賜也天曹前望尙覺驚心分司重任亦是匪分而況更進一步有若循例久次者一邊攢祝一邊震懍此身此銜尙可以承當也哉噫遷職秩則辭禮也有情勢則辭義也雖在微末庶僚人器相稱者猶以逡巡爲貴況此八座之列古所稱上卿者乎又況如臣無狀不但以人器情勢言之者乎臣之自在宮僚事我殿下今幾年所中間毁譽虛舟推盪者亦已久矣長短姸醜有無虛實天日在上固知莫逃臣何敢復事覶縷而惟是進一分則添一說退一分則減一說一說添則卽自䧟於孤負之科一說減則亦或可爲塵刹之報到此地頭秪有息影爲矢結草爲期卽是八字之符可謂一言以蔽而此豈但爲身謀爲家計哉生逢聖明飄纓結綬卽臣之願不避燥濕赴湯蹈火卽臣之分而情有時乎居寵若驚義有時乎慢命爲恭至於峻秩疎才之不輕不合猶屬餘事有不暇言臣情到此吁亦慽矣納符體重未免入肅而因仍冒據決無是理玆不得不追入文字略暴血懇伏乞聖上試思誤恩之不可輕下仍諒臣言之非出例讓亟收臣新授資級以重公器以安私分千萬幸甚臣無任云云答曰省疏具悉卿其勿辭行公
정조 15년
辛亥十二月初一日辰時上詣景慕宮展拜入侍時行都承旨趙尙鎭左承旨李晩秀右承旨李敏采左副承旨尹行元右副承旨安廷玹同副承旨李義鳳記事官李海淸假注書趙台榮記注官金良倜承膺祚一提學吳載純檢校直提學朴祐源以次隨駕上具翼善冠衮龍袍乘輿出拱辰門由月覲門詣館前路降輿步過仍乘輿由觀旂橋入宮門詣神門外降輿入就板位行再拜禮詣廟內奉審還詣齋殿少頃乘輿出齋殿宮大門詣觀旂橋住駕敎晩秀曰泮界頭頭人召入晩秀承命出召入敎晩秀曰泮村定界今至多年而閭家尙不櫛比是何委折如有滋益之道當許施爾等悉陳所懇事問奏可也晩秀曰問於泮民處則以爲外邑貿販如令更設則渠輩俱得資生之路云矣上曰此則渠等皆不願故故相旣筵稟革罷則今何可更設乎爾等往告都提調如有某般效益之道以爲使卽變通之地可也仍詣館前路降輿步過乘輿入弘化門明政門永淸門還內諸臣退出
정조 15년
辛亥十二月初一日辰時上御眞殿齋室吏兵房承旨持歲抄入侍時行都承旨趙尙鎭左承旨李晩秀假注書趙台榮記注官金良倜承膺祚以次進伏訖上命尙鎭晩秀讀奏吏兵批歲抄命以吏曹歲抄前照訖考講試官沈象奎試所摘奸史官徐有聞洪樂游書傳敎曰五啓雖停尹永僖從宦之前與共去就已有設言於渠不可以渠異於常時有所闊狹待永僖出場間仍徐有聞則亦當與象奎永僖仍則同仍否則共否至於洪樂游非渠所與替當奊詬袍幅太廣轡長而踐如許沒覺喜事之徒亦不可遽議於疎釋況未承批辭疏之越格頒布卽乃父之事而宰臣不敍書下仍字渠之處義尤無可論有聞樂游亦置仍秩近聞鎭安倅尹永僖稱以臺啓未收殺引義不出捧糴簽丁許多民事專委於兼官已以申飭察任有下敎於筵席完伯似當擧行而今則臺啓收殺況外補守令焉敢若是乎察任形止卽爲狀聞事下諭完伯又以吏曹歲抄前熙川郡守李得臣前三水府使許溟命書傳敎曰昨年關西還穀之多少未捧不是異事軍餉體重雖不闊狹若待三等之盡解過矣李得臣蕩滌敍用該邑無異關西熙倅蕩滌則三倅何異許溟亦爲蕩滌敍用又以兵曹歲抄別單前車嶺僉使李東蕃命書傳敎曰與熙川倅李得臣不可異同蕩滌敍用又命書傳敎曰吏兵批歲抄點下者分等捧傳旨上曰弘文提學牌去來知入賤臣承命出回奏曰弘文提學吳載純纔已違牌矣命書傳敎曰弘文提學事萬萬寒心今日適値眞殿朔焚香早起酬應命牌之出送在於未明則今已晏朝一味違傲揆以分義寧或以無情勢自來行公之人如是逡巡以致冒寒駐輿可乎弘文提學吳載純爲先從重推考雖十牌決無呼望之理仍以前牌催促斯速膺命又命書傳敎曰弘文提學更爲牌招申飭承牌向於館學疏儒停擧之後疏錄諸生因申飭一齊赴擧疏頭疏色輩尙今坐停獨不冤乎一體解停使之赴擧又命書傳敎曰中月砲放之直向明禮門殊違敬謹之義雖令移設試場而聞墻外民家略撤然後爲之云故使之更待下敎昨因輦路出泰秋門始見其欲爲移設處訓禁將事極爲疎忽墻內綽有可爲之地則泛及墻外已不可況園洞近處民家稀闊猶患其多未募入豈可減其戶數乎且以試場事體言之傳箭於場外亦豈成說乎當初不審之失不可無飭兩武將從重推考其時兵判亦爲推考皆由於奉命別軍職不善擧行之致問名爲先汰去中日閣更定於墻內稍曠處事分付戶兵曹命退承史以次退出
정조 15년
辛亥十二月初一日酉時上御誠正閣科次入侍時右承旨李敏采記事官李海淸假注書趙台榮記注官金良倜承膺祚讀券官弘文提學吳載純藝文提學徐浩修對讀官左承旨李晩秀左副承旨尹行元兵曹佐郞朴崙壽以次進伏訖上命載純浩修分考試券上曰都承旨入侍賤臣承命出傳行都承旨趙尙鎭進伏上曰卿旣經副提學亦爲考試可也載純等承命分考考訖以三中鄭東簡等以次坼名訖命書傳敎曰柑製居首三中進士鄭東簡直赴殿試之次三下進士李致薰直赴會試草三下尹玄錫給一分次上進士金文欽等紙筆墨考例施賞又命書傳敎曰入格儒生明日待令又命書傳敎曰知申入侍雖有命而旣申退則但當微稟而已豈敢替詣閤外煩稟乎當該承旨遞差前望單子入之待下批牌招察任命退諸臣以次退出
정조 15년
行都承旨趙尙鎭坐左承旨李晩秀內閣直右承旨徐有成坐左副承旨尹弘烈坐右副承旨沈晉賢坐直同副承旨李師濂坐直注書李海淸仕直一員未差假注書趙台榮仕事變假注書任㸁仕
정조 15년
李師濂啓曰大司憲洪檢呈辭執義李身晦掌令任長源持平尹九宗俱在外掌令一員持平一員未差監察茶時之意敢啓傳曰知道
정조 15년
尹弘烈啓曰御營廳將官來言今日本廳軍兵日次私習云矣敢啓傳曰知道
정조 15년
沈晉賢啓曰校理閔昌爀副校理宋民載沈興永修撰金羲淳副修撰朴奎淳牌不進罷職傳旨今方捧入而玉堂上下番俱空已至多日事甚未安未差之代政官牌招開政差出待下批仍卽牌招以爲推移入直之地何如傳曰允
정조 15년
傳于趙尙鎭曰入格儒生入侍
정조 15년
趙尙鎭啓曰前承旨李晩秀仍任事命下矣左承旨李晩秀卽爲牌招何如傳曰允
정조 15년
沈晉賢啓曰戶曹兵曹刑曹漢城府成均館宣惠廳司僕寺掌樂院軍資監廣興倉備邊司訓鍊都監禁衛營御營廳久任郞廳依下敎來待矣傳曰入侍待開門宜卽入稟而趁臨殿始爲書入近來政院怠忽之習若此當該承旨推考
정조 15년
李晩秀啓曰久任郞廳入侍時備邊郞元永卨關西穀簿下詢之下平壤小米以十三萬石零仰對矣筵退後考問實數則全不相稱筵席奏對何等嚴重而初不記誦臨時臆對之狀極爲駭然揆以事體不可不重勘而本院請推之外無他可施之罰何以爲之乎敢稟傳曰不知則但曰不知可也焉敢若是乎事雖微細官亦卑微而擧措甚不直令兵判決棍降定內禁衛使之計仕
정조 15년
沈晉賢啓曰副修撰韓光植自鄕上來云卽爲牌招入直何如傳曰允
정조 15년
以副修撰韓光植牌不進罷職傳于沈晉賢曰只推
정조 15년
沈晉賢啓曰副修撰韓光植旣有只推之命一體牌招以爲推移入直之地何如傳曰允
정조 15년
有政吏批判書吳載純參判李在學進參議曺允大在外未肅拜行都承旨趙尙鎭進以金星甲爲掌令李益恢爲持平申馥爲校理李貞運爲副校理金翰東爲修撰具庠爲刑曹判書朴祐源爲刑曹參判徐浩修爲軍器提調柳肅之爲典牲奉事學生李憲一贈吏參例兼學生李實中贈吏議學生李德祚贈司僕正以上前兵曹參判李鼎揆三代追贈
정조 15년
兵批判書徐浩修參判李洪載病參議李夔入直進參知尹長烈病左副承旨尹弘烈進同知二單申㬚尹在咸副護軍元厚鎭卞至健南志默李光燮林泰遠任聖尹許溟洪健祚洪檊李日運洪彦燮柳雲羽副司直李秉模金尙集鄭存中具庠洪聖淵李得臣李勉兢李翼晉尹行元安廷鉉李晴金翰東金熙采高宅謙副司果尹光普吳泰賢韓致應竝單付
정조 15년
沈晉賢啓曰新除授修撰金翰東時在慶尙道安東地經筵入番事緊斯速乘馹上來事下諭何如傳曰允
정조 15년
以副修撰韓光植再牌不進罷職傳旨傳于沈晉賢曰只推更爲牌招
정조 15년
以校理申馥副校理李貞運牌不進罷職傳旨傳于沈晉賢曰只推更爲牌招
정조 15년
傳于沈晉賢曰惠郞是果內閣乎湖堂乎瀛圈乎銓郞乎卽不過監守錢穀之庫子上不着蠅頭之吏也以是在初大同設廳與均役分廳也所謂郞官亦不過入直武兼而世道漸下士夫不知廉恥次次殆作名宦厥闕一出關節紛如雪花之飄空武窠變爲蔭窠蔭窠改爲郡守以上窠而猶不知止從又指窠分排於黑白甚至餘一窠又未免弱之肉强之食似此鎖屑鄙悖之說至發於肅肅公堂予自幼時聞此言必絶憎而切惡之丙申初二日提此事屢飭該堂終無其效始不得不以絲綸形諸文字然猶依舊粉飾名雖遵令其實則換其窠而已如是之故有近日葛藤此胡大事而浮於此之名宦偕沐建極之化莫敢出一口氣獨於惠郞微官迄不洗陋而革汚便作牢不可破之偏黨事事駭痛孰甚於此乎廉恥之虧壞若此而以此等人出按藩寄雖欲不貪得乎入典銓衡亦欲無私得乎大抵此事推上朝廷之不足乃敢肆發於筵席又且不足致煩破去謬習之飭敎一味不悛若使此規不革其可曰朝令行乎年前飭敎以後換窠巧差之惠堂一竝施以不敍之典欲寓內擧之意先擧所知則五郞皆可又欲惟人是取則參錯於東西南北亦可此後更或爲之者獨爲前所不爲者不爲又或不純同又或有排比則是用意於不屑之腴窠兼售偏黨之習也如許擔却廉恥之人豈令紆紫拖朱揚眉吐氣行呼唱於道路乎該堂隨現繩以違令之重典然誰是這這是誰朝廷何以知之此則在於都相之對揚察戢以此意發牌該郞嚴明分付使卽歸傳該堂莫敢違越
정조 15년
以忠淸監司朴宗岳狀啓因刑曹關自禮山移接天安是白在李存昌身乙卽爲捉致臣營初加嚴杖而抵死不服故積日囚禁多般曉諭期於感化是白乎則渠乃怳然大覺斥呼西學曰妖術有悔過歸正之意是白乎所姑爲仍囚連加戒飭明知其十分無疑然後自臣營酌量決處計料事傳于李晩秀曰難化如崔必恭雖已歸正畿湖間難化者卽李存昌今則存昌又怳然悔罪攻斥邪學至謂妖術其覺悟可知然漸染則旣久遷善則日淺此後渠之眞箇歸正與否以渠立功自效之勤慢觀而決之爲先放送仍令地方官限隣近邑解惑間時加招詰稽之言辭之外考之貌色之間無一毫渣滓之內滯外見者永爲放送夬作平民又使渠竭力曉諭於未覺之愚氓從後以其緣由報營卿其卽爲狀聞事回諭
정조 15년
尹弘烈以兵曹言啓曰因政院備邊司郞廳元永卨請罪啓辭傳曰不知則但曰不知可也焉敢若是乎事雖微細官亦卑微而擧措甚不直令兵判決棍降定內禁衛使之計仕事命下矣依傳敎備邊司郞廳元永卨決棍十度後降定內禁衛仍令計仕之意敢啓傳曰知道
정조 15년
尹弘烈以兵曹言啓曰依下敎差備照羅赤興才房直世良軍士分善古道金福乭伊甲福奇才千年興得成福言默昌福等各決棍七度後喬桐府爲奴次出付京畿監營之意敢啓傳曰知道
정조 15년
尹弘烈以訓鍊都監言啓曰依下敎備邊司郞廳李性林決棍十度之意敢啓傳曰知道
정조 15년
李師濂以刑曹言啓曰因承政院啓辭傳敎徑頒院吏令該曹嚴加科罪後草記事命下矣取考律文則大明律制書有違條有曰凡奉制書有所施行而違者杖一百承政院書吏朴孝行依此律嚴杖一百放送之意敢啓傳曰知道
정조 15년
領府事李福源箚曰伏以國之大政莫如考績中外磨勘皆在是月而臣之見叨本兼諸司緣臣癃廢將未免一例頉稟病裏惶惕罔知攸措怠慢之誅竦息以竢且臣之曠官病公不但考績一事也臣於譯院之任曾以等第取才之病難擧行箚乞變通卽蒙準許其後數年之間一未試取窠缺積滯而臣之衰益甚病益篤昔所不能今豈可論況今象譯事勢十分可憂救弊之策成才之方正須提擧之得人如臣疎迂昏耄決非其任至於軍門事務尤屬緊重非臣憒憒所能照管年前禁營之辭免亶出自量之已審禁營御營等耳辭彼受此亦涉無謂晏然仍冒非心所安噫臣宜退未退尙寄朝籍漫無事爲空縻餼廩前後廢職闕禮罪不勝記而煩猥是懼不敢隨輒請譴惟是虛帶之職名理合漸從刊落不容一任瘝曠玆敢略具短籲仰瀆崇聽欲望聖明俯垂諒察將臣所兼司譯院御營廳軍資監惠民署提擧之任竝行鐫免以幸公私焉取進止答曰省箚具悉卿懇考績之未能及期磨勘何足辭巽譯院事奬藝之政蘇弊之策決非等閑看過處月前對敎授有多少辭敎卿或得聽否至於等第取才尤非多用力大費精之擧斯速設行御營兼管事非卿莫可亦豈有辭彼受此之嫌乎但惠民提擧卽一時權兼何難曲諒所請依施仍傳曰此批答遣史官傳諭
정조 15년
辛亥十二月初二日辰時上御熙政堂各司久任郞廳入格儒生入侍時行都承旨趙尙鎭左副承旨尹弘烈右副承旨沈晉賢記事官李海淸記注官金良倜承膺祚宣惠廳郞廳李廷恢金基厚尹㬘尹光濩林浚浩兵曹正郞李冕膺朴命燮御營軍色郞廳李庚運糧色郞廳金處純戶曹正郞具膺司僕僉正南公轍判官韓大裕禁衛軍色從事官金熙朝餉色從事官吳文常刑曹正郞朴華源漢城判官朴趾源直講洪秉臣掌樂主簿李涑備邊司郞廳元永卨宋綸元李性林李文道李雨龍金翰周軍資直長張僴廣興副奉事鄭時養進士鄭東簡李致薰生員尹玄錫以次進伏訖上命書傳敎曰入格儒生昨夜有來待之命而自上凌朝臨殿儒生多有晩到者國體士習不可無飭當該大司成從重推考此皆政院不能分明分付之致坐直承旨遞差上曰前承旨李晩秀仍任出榻敎上曰左承旨入侍出榻敎賤臣承命出傳左承旨李晩秀承命進伏上曰儒生進前可也鄭東簡進伏奏姓名上曰年爲幾何東簡曰三十七矣上曰前後所做表爲幾首耶東簡曰爲四百首矣上曰柑製異於他科爾其製進進退表以長三短四爲之可也仍命呼新來李致薰進奏姓名命退尹玄錫進奏姓名上曰爾父眼病今則何如或有分減耶玄錫曰別無加減矣上曰爾須留意於科業以承爾父之跡可也命退上曰各司郞廳以次進前可也具膺進奏職姓名及職掌訖命退李冕膺進奏職姓名及職掌上曰遺在幾何冕膺曰木四十五同十五疋錢一萬二千三百十四兩矣上曰何如是少也冕膺曰或有未捧者又或有他色貸去者故如是矣上曰旣有定式使他色不得貸去則依舊濫下何也冕膺曰他色亦因時急公用來請貸用故不得不上下矣上曰然則殊非大臣筵奏定式之本意以出於可矜之民者豈可歸於不緊之用爾於近來兵郞中最有稱譽予甚嘉尙矣今番惜其徑遞姑且仍任而年旣多矣豈可久在於郞潛須與判堂從速相議講究有益之道來待政院則當召接矣命退朴華源進奏職姓名命退朴趾源進前奏職姓名及職掌訖命退李廷恢進奏職姓名及職掌仍奏遺在各種遺在多有誤讀上曰錢穀之數朝家何必欲知之而久任郞廳之召見蓋欲試其勤慢之意也所對如是誤錯極爲駭然矣尹光濩進奏職姓名及職掌上曰遺在幾何光濩曰臣近有母病不欲行公故遺在未及知之矣上曰不欲行公則自初不出可也如欲行公則永爲出仕可也今乃或行或否豈有如許處義所爲極爲駭然而特念爾父姑從末勘處分止於汰去爾其知悉可也金基厚林浚浩尹㬘亦以次進奏職姓名及職掌訖晩秀曰宣惠廳郞廳李廷恢各種遺在無不誤對筵席擧措亦多顚錯揆以事體萬萬駭然所當重勘而本院請推之外無他可施之罰何以爲之乎上曰誤讀之外見其擧措極爲荒雜可知其衰憒所致爲先汰去令該府拿問處之可也晩秀曰宣惠廳郞廳尹光濩遺在下詢之下以親病不欲行公等說肆然仰奏萬萬猥屑所當重勘而本院請推之外無他可施之罰何以爲之乎上曰萬萬駭妄姑從末勘爲先汰去可也晩秀曰宣惠廳郞廳金基厚林浚浩遺在誤對推考警責何如上曰此輩亦士夫宜責廉恥徒知厚俸之關心不知職掌之記誦以致承宣之請推何必推考汰去可也出擧條南公轍進奏職姓名及職掌上曰何必問遺在爾則退去務爲學業可也韓大裕進前奏職姓名上曰除遺在退去也尹光普金熙朝李庚運以次進奏職姓名命退朴命燮進奏職姓名上曰相貌頗了了矣命退鄭亮采進奏職姓名上曰今番莊陵配食書院陪享人爾之幾代祖乎亮采曰臣之十二代祖矣上曰爾於圃隱爲幾代孫乎亮采曰爲十四代孫矣上曰爾其奉祀孫乎亮采曰然矣上曰予未嘗知爾爲奉祀孫矣果爲致祭乎亮采曰姑未蒙致祭之命矣上敎晩秀曰後日提稟致祭可也徐有悌進奏職姓名上曰爾於徐文重爲幾代孫乎有悌曰爲玄孫矣上曰相貌好矣李琦鉉進奏職姓名命退張僴李涑鄭時養吳文常洪秉臣等以次進奏職姓名命退元永卨進奏職姓名上曰所掌何道也永卨曰平安道矣上曰道內穀簿雖未盡知平壤穀簿幾何永卨曰小米爲十三萬六千八百石矣上曰厥數分明如此乎永卨曰未能詳知矣上曰不知則但曰不知可也豈敢若是乎承旨筵退後考見實數可也宋綸兌進奏職姓名命退李文道進奏職姓名上曰所掌何道也文道曰黃海道矣上曰道內尤甚邑幾何文道曰海州延安白川載寧信川安岳矣上曰穀簿爲幾何文道曰臣果未能詳知矣上曰如不知則宜乎如是仰對矣金翰周進奏職姓名上曰所掌何道也翰周曰咸鏡道矣上曰尤甚邑幾何翰周曰三水甲山矣上曰穀簿幾何翰周曰道內還穀之數爲五十三萬六千石矣上曰所對最爲了了誠可嘉仍命書傳敎曰備邊郞金翰周所對精確聰明亦勝於他郞特賜內下弓一張李性林進奏職姓名上曰向來辭敎旣是截嚴則今日筵席何敢晏然登對乎特以水原之人故姑令置之於備郞而所爲極爲放恣矣仍敎宣傳官洪䘩曰出付訓將決棍十五度可也李雨龍進奏職姓名命退晩秀曰諸臣之入禁中者氅衣例必着靑色而掌樂主簿李涑袍底着白衣肆然登筵揆以事體萬萬駭然所當重勘而本院請推之外無他可施之罰何以爲之乎上曰從重推考可也出擧條命退諸臣以次退出
정조 15년
行都承旨趙尙鎭坐左承旨李晩秀緣故出右承旨徐有成坐左副承旨尹弘烈坐右副承旨沈晉賢坐直同副承旨李師濂坐直注書李海淸仕直一員未差假注書趙台榮仕事變假注書任㸁仕
정조 15년
沈晉賢啓曰大司憲洪檢呈辭執義李身晦掌令任長源金星甲持平尹九宗李益恢俱在外監察茶時之意敢啓傳曰知道
정조 15년
徐有成啓曰自明日至初九日國忌齋戒正日相値視事頉稟之意敢啓傳曰知道
정조 15년
尹弘烈啓曰禁衛營將官來言今日本營軍兵日次私習云矣敢啓傳曰知道
정조 15년
傳于趙尙鎭曰右副承旨入侍
정조 15년
沈晉賢啓曰戶曹判書趙鼎鎭依下敎來待矣傳曰入侍
정조 15년
傳于李師濂曰禮曹判書前望單子入之
정조 15년
禮曹判書前望單子入之鄭好仁落點
정조 15년
傳于尹弘烈曰今日卽故相尺疏叫閽而先大王大加褒奬特加陞擢仍命代以旌閭致祭其家先之日也今則故相不在可謂九原難作其在念舊之意豈可虛度此日故領府事徐命善家遣正卿致祭祭文製下正卿則吏判進去事分付
정조 15년
傳于李師濂曰昨冬處分私也是日是除公也新除授禮曹判書鄭好仁牌招察任記昔乙未此日凶徒請覈言根倘非先大王至仁至明危如一髮今日爲東土臣子者大官小官能知此意乎故相及承宣若無從傍力奏雖以日月之明何以俯燭乎其時承宣今方收用而不可忘者故相也故相李溵子令該曹今日內準瓜守令單付下送俾其家先祠板官以享之
정조 15년
吏曹口傳政事茂長縣監李學彬單付
정조 15년
尹弘烈啓曰守禦使鄭昌順以前任惠堂事不敍傳旨捧入矣將兵之任不可一刻暫曠何以爲之敢稟傳曰前守禦使領敦寧摠察把摠發牌聽傳敎
정조 15년
備忘記行吏曹判書吳載純爲守禦使
정조 15년
尹弘烈啓曰新除授守禦使吳載純卽爲牌招密符及敎諭書傳授何如傳曰允
정조 15년
傳于沈晉賢曰日前處分不過尊國體旣稱其兄之樹立高城郡定配罪人鄭國仁卽爲放送事分付
정조 15년
開城留守李時秀狀啓白魚進上日氣姑未隆寒限內未得封進惶恐待罪事傳于沈晉賢曰勿待罪事回諭
정조 15년
以江華留守柳戇狀啓長寧殿冬至祭無事設行而身病猝重不得進參惶恐待罪事傳于李晩秀曰勿待罪事回諭
정조 15년
趙尙鎭以吏曹言啓曰今此崇陵忌辰祭大祝以前持平張至顯塡差而時名職名令該曹口傳付軍職何如傳曰允
정조 15년
李師濂以備邊司言啓曰因江原監司尹師國狀啓有稟處之命矣取見其狀本則其一楊口所掘白粘土去浮土時雇價區劃事也掘土之爲本邑民人切苦之弊道啓論列與傳聞不爽在朝家若保之政固宜拯救之不暇而但石數之不宜減定道啓所論誠甚得宜就加闊狹非所可議惟去浮土給價庶或爲一分息肩之方而道啓則以爲浮土雇價有妨事面莫如自詳定添給正土價以準二百兩之數云而但念正土雖增價浮土旣無價則蚩蚩之類不知浮土價之添入於正土價所增之中日後呼冤未必不如今日之爲況掘正土之民雖曰去浮土之民去浮掘正之際同是一民有不可必則安知無其中亦有不得沾漑者乎朝家之特軫民弊創給去浮之價以臣之見未見其有妨事面自明年爲始自詳定出給二百兩錢於本縣民人處俾爲裹糧之助恐爲得宜其二白土運納四邑之說弊與加掘之定以幾石事也稅穀惟正捧上之際猶有節制況此白土何可一任分院下屬之恐喝濫捧至以二石僅充一石當納之數以貽關東民人刻骨之弊乎自今定式斛上加數以三斗爲定外此而數一斗如有濫捧則道臣廉察狀聞當該燔造官施以違制之律至於加掘之勒徵一百二百之數尤極無義加掘數爻定以五十石與元掘同時上納如或有催促之事則分院論報廚院廚院關飭原營如是定式之後分院如或如前發送差使以貽民弊則用以違制之律如上所陳其三卽嶺西各邑砲保木永爲代錢事也關東一路土不宜綿軍保之願以代錢誠亦無怪而但念砲保價木事面不輕有難永定代捧且此路一開他道亦必援例爲請此豈非事之難處乎民情雖矜軍需亦重此則不可許施雖於此後如値綿貴之歲則許令道臣以實狀狀聞而該營大將毋得一例防塞之意預爲分付何如傳曰允
정조 15년
李師濂以刑曹言啓曰依下敎崔必恭招致曹庭以眞心悔悟與否及曉諭他人事更爲詳問則渠以快悔前非之意書納原情而以爲以冥頑無知之姿犯莫重難貰之罪而聖恩曠絶好生之德刑期無刑若保之恩匪怒伊敎以必死之罪傅可生之議生出犴狴一則聖恩二則聖恩雖以土木爲形鐵石爲腸豈敢不鏤骨銘髓感祝圖報哉業已棄邪歸正革面革心斷斷一心可質神明旣以不世之洪恩許作昧爽以後之人則惟當益堅遷善之心仰報特恩之萬一云而至於曉諭他人事則渠之蒙放爲日未久前日同事邪學之人姑未相接不得有所開諭而此後則謹當隨見隨誨期於同歸正道以爲一半分報效之道云矣觀其原情聽其所供則衷曲畢露情實俱到油然有良心之自發而雖以辭色容止觀之頓無前日邪辟之態顯有日遷不知之效稍待日後更爲招致審問之意敢啓傳曰知道
정조 15년
副司直金尙集疏曰伏以臣之衰憒鈍滯豈有一分可堪於淸朝任使之末而日昨惠堂特差之命遽下於千萬夢想之外噫嘻此何事也以臣身而擬是任夫豈其人手擎恩言感涕如瀉非不知疎闇之性終自䧟孤負之科而感激恩造亦不敢爲辭遜之計逡巡縮伏今已有日矣昨果以郞官差出之不卽擧行屢勤飭敎此已萬萬惶悚而至於前判官任希厚則遭故已累朔而臣果漠然不知深夜倉卒信口排擬以至入啓晩始得聞惶汗浹背臣之昏不事事之狀卽此可驗決不可以一時做錯論如是而尙可厭然冒據强所不强辱聖簡而玷公議哉希厚望單自當勿施而不審之罪臣實難逭玆敢略陳短章恭竢處分伏乞聖明亟命攸司重勘臣罪以爲昏謬不職者之戒焉臣無任云云答曰省疏具悉一時做錯原單勿施卿其勿辭行公
정조 15년
辛亥十二月初三日申時上御重熙堂右副承旨入侍時右副承旨沈晉賢記事官李海淸記注官金良倜承膺祚以次進伏訖上命書傳敎曰京而崔必恭畿內而權日身湖中而李存昌皆歸正向善自餘轉相告戒可期次第維新以此以彼本事可謂出場而雖人其人不火其書又安知無潛匿偸看者此所以旣始之不可草草句當納書焚書之限已過於再昨雖欲現納或付丙勢誠末由特從申令之意京外各退限三十日仍令廟堂將此傳敎申諭中外命退承史以次退出
정조 15년
行都承旨趙尙鎭坐直左承旨李晩秀內閣直右承旨洪仁浩坐直左副承旨未差右副承旨沈晉賢坐同副承旨未差注書李海淸仕直一員未差假注書趙台榮仕事變假注書任㸁仕
정조 15년
趙尙鎭啓曰刑曹判書具庠除拜後過三日不爲出肅依定式推考警責仍卽牌招察任何如傳曰允
정조 15년
沈晉賢啓曰守禦使吳載純牌不進後陳疏到院故原疏纔已退却推考傳旨今方捧入矣密符及敎諭書傳授一時爲急更卽牌招何如傳曰允
정조 15년
李晩秀啓曰戶曹判書趙鼎鎭依下敎來待矣傳曰入侍
정조 15년
傳于沈晉賢曰刑曹判書入侍
정조 15년
傳于趙尙鎭曰不爲仕進承旨許遞前望單子入之待下批牌招察任
정조 15년
傳于沈晉賢曰坐直承旨竝遞差
정조 15년
傳于沈晉賢曰初欲於明日行次對聞卿有所愼姑趑趄今聞卿往問故相徐領府云始則擊節而歎賞旋又嘖舌而稱善日前諡會後致慨之心不翅水流而雲空如非卿量大心洪國耳公耳只知有明義錄大義理不知其他則寧或爲此人所不可爲之擧而强疾衝寒奮然作行乎於是乎益覺予之知卿非錯矣如使故相有知愧負卿如許誠忠誠大矣以傾信薈蔚之說必多尤悔恨不使逝者起而謝卿觸冒往來能無添損節明日兼値齋日次對不欲爲之特遣史官傳予此意卿須知悉事遣史官傳諭于左議政
정조 15년
注書李海淸書啓臣敬奉聖敎馳往傳諭于南部會賢坊二間屛門契議政府左議政蔡濟恭所住處則以爲臣是乙未十二月初三日與故相徐領府同爲入侍於集慶堂者也日月回薄聖心興感乃於昨日親製文致祭於故相靈几此欲使明義錄大義理撐揭宇宙愈久而愈嚴也臣於平日造次惟明義錄顚沛惟明義錄臣身未死之前當以明義錄二字藉手事聖君而已餘外事何足置腔子裏也況臣與故相前日雖有不相能者此不過屬自己事耳當此聖上興感明義之日安敢顧七八年前說來說去之嫌而人造卬否乎臣之往吊故相非特故相是思惟明義錄是重此固臣子職分內當爲何嘗或近於人所難能之事歟千萬夢外史官儼臨傳宣聖諭而不虞之褒字字隆重有非無似賤臣所敢安承伏地九頓惶汗浹背臣適齒齦作痛奄奄無生人意附奏鳴謝亦不能如意尤不勝惶懍悚蹙之至云矣敢啓傳曰知道
정조 15년
李晩秀以義禁府言啓曰江原道高城郡定配罪人鄭國仁放送事承傳啓下矣鄭國仁卽爲放送事分付該道道臣之意敢啓傳曰知道
정조 15년
守禦使吳載純敎書王若曰氷銜長奎閣之步端笏宿譽玉帳闢漢水之陽杖越新望玆頒十行紫泥之誥庸界三輔靑油之權惟卿溫溫恭人謙謙君子風儀凝如端玉而文章卽其緖餘襟度坦若虛舟顧雅俗可以坐鎭職淸三館世爭艶其家傳任專兩銓予欲矯夫俗套惟前後歷試也久而內外何適不宜眷彼南漢金湯卽我左輔屛翰山河襟帶控東洛之咽喉壁壘旌旗壯南門之鎖鑰城堞旣鞏寔仰列朝經遠之謨地望最隆久爲宰相兼領之職予政須君陳之釐洛邑卿可任尹鐸之治晉陽玆授卿以南漢山城守禦使卿其益殫遠猷祗服寵命雅量素裕母懷任重之憂戎務自繁須思固圉之策錢穀甲兵庤積宜先紀律之申嚴陰雨桑土綢繆莫曰昇平之已久於戲時則有文恬武嬉之歎卿宜念地利人和之方祭征虜之雅歌投壺豈專美於前代羊叔子之輕裘緩帶可復見於今辰故玆敎示想宜知悉
정조 15년
辛亥十二月初四日未時上御重熙堂戶曹判書入侍時行都承旨趙尙鎭右副承旨沈晉賢假注書趙台榮記注官金良倜承膺祚戶曹判書趙鼎鎭以次進伏訖上敎鼎鎭曰香榼樻子皆令改造乎鼎鎭曰昨承下敎之後方令改造矣上曰宗廟則十二朔望祭與五大享也紫袱之每年上下容爲無怪而其他陵園則似不必一例上下矣鼎鎭曰果如聖敎矣上曰傳香時以香封竝裹於祝板香榼則勿用常時奉安于欌中而祝板及外樻與欌竝爲刻字以表之俾無相混之弊禮房承旨必於春秋孟朔日奉審摘奸有無頉一一修啓而以此諸條成出節目以爲入啓可也上曰刑曹判書入侍賤臣承命出與刑曹判書具庠偕入進伏上曰未知古有是事而見今卿之四父子俱爲崇品誠壯矣庠曰感祝惶懍之極不知所達矣上曰思卿前日事豈意卿位至見職乎庠曰日前辭疏已暴衷懇而臣之得保今日一則造化二則造化矣命退諸臣以次退出
정조 15년
行都承旨趙尙鎭坐行左承旨李亨元坐直右承旨李晩秀坐左副承旨洪仁浩坐右副承旨沈煥之坐同副承旨沈晉賢坐直注書李海淸仕一員未差假注書趙台榮仕直事變假注書任㸁仕
정조 15년
藥房提調洪檍副提調趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
傳于趙尙鎭曰都承旨右副承旨入侍
정조 15년
承旨前望單子入之李亨元沈煥之落點
정조 15년
傳于沈晉賢曰左承旨入侍
정조 15년
傳于趙尙鎭曰公州判官之代令該曹口傳差出待下批仍令明日辭朝
정조 15년
吏曹口傳政事以權彝性爲公州判官
정조 15년
傳于李亨元曰湖西李存昌悔悟之口供令該曹分付錦伯一通謄送以來後草記仍自政院頒布朝紙俾各曉然知之事分付刑曹
정조 15년
以忠淸監司朴宗岳狀啓異樣船漂到洪州牧問情譯官一員令廟堂分付下送事傳于李亨元曰厚饋煖着由旱由水一從渠願斯速發送事回諭
정조 15년
以咸鏡監司李文源狀啓明川府使鄭宇朋富寧府使李汝節慶源府使李顯宅限明年麥秋特爲仍任令廟堂稟旨分付事傳于趙尙鎭曰依狀請施行事回諭三邑外如又有賙恤之邑自今番都政限麥秋勿爲遷轉事申飭該曹以其邑名趁開政前狀聞事一體回諭
정조 15년
以原任直閣古城僉使徐龍輔到防狀啓傳于李晩秀曰幺麽賤卑之僉使焉敢狀啓雖然狀啓又焉敢自書雖欲自書又焉敢不具格式乎狀啓之初帖書之大違格式原狀啓還下送使之星火改修正上送本鎭之近來作爲厭避之窠糊口猶難云是豈古人設鎭之意爲弊之由救弊之策議于帥臣兼具意見狀聞隣鎭隣邑今年停還之果有實效及還穀有弊無弊亦卽探問狀聞事回諭
정조 15년
辛亥十二月初五日午時上御重熙堂左承旨左副承旨入侍時行左承旨李亨元左副承旨洪仁浩假注書趙台榮記注官金良倜承膺祚以次進伏訖上命亨元等讀奏公事仍書判付訖命退承史以次退出
정조 15년
行都承旨趙尙鎭坐行左承旨李亨元坐右承旨李晩秀內閣直左副承旨洪仁浩坐右副承旨沈煥之坐直同副承旨沈晉賢坐直注書李海淸仕直一員未差假注書趙台榮仕事變假注書任㸁仕
정조 15년
李亨元啓曰大司憲洪檢呈辭執義李身晦掌令任長源金星甲持平尹九宗李益恢俱在外監察茶時之意敢啓傳曰知道
정조 15년
以副校理李貞運再牌不進罷職傳旨傳于李晩秀曰只推
정조 15년
沈晉賢以內閣言啓曰抄啓文臣課講詩傳講義分排次數修正入啓之際更爲一一考準則或有條問則二條而條對則合作一條者或有條問則一條而條對則分作二條者甚至御製條問漏落而初不仰對者至於誤書落字不一而足或有全句數字塗抹而不塡處御製講義事體何等至重條對之際所當十分致愼況當初頒布時旣以正書冊字輪示諸文臣奉謄以去自止條數又有目錄件記則今此諸文臣條對混錯漏落至於此多事未前有萬萬駭然臣之初不致察矇然捧入不勝惶悚而當該諸文臣令該府拿問處之原講義還爲出給更定時限使之改修正入啓何如傳曰允申星模嚴耆二人外無人不犯渠輩若有一分嚴畏之心寧或乃爾乎尋常奏御文字猶不敢然況程式功令乎又況御製文字事體何等嚴重則渠輩又焉敢恣意偸拔乎此不但講製設置以後所未聞其爲關紀綱誠亦非細如許無狀無嚴之輩豈可拿處而止乎二三處偶未照察者爲先削職後拿問定罪十處內外者竝施定配之典使渠輩少知紀綱可也
정조 15년
李亨元以訓鍊都監言啓曰去夜五更量部將皮載祺犯夜被捉於本局邏卒處依例移送義禁府之意敢啓傳曰棍問草記可也
정조 15년
李亨元以訓鍊都監言啓曰謹依草記批旨犯夜被捉部將皮載祺決棍十度盤問則所供內以爲有十歲兒子猝然得病症形危急欲尋醫問藥而拘於巡邏坐而待夜夜色已闌意以謂更鼓已撤果爲出往矣竟至被捉於巡邏之境此外無他可告之辭云矣旣有棍問草記之命仍爲拘留之意敢啓傳曰放送可也
정조 15년
李亨元以訓鍊都監言啓曰謹依草記批旨犯夜被捉部將皮載祺放送之意敢啓傳曰知道
정조 15년
行都承旨趙尙鎭坐行左承旨李亨元坐右承旨李晩秀坐左副承旨洪仁浩坐右副承旨沈煥之坐直同副承旨沈晉賢坐直注書李海淸仕直一員未差假注書趙台榮仕事變假注書任㸁仕
정조 15년
洪仁浩啓曰大司憲洪檢呈辭掌令任長源未肅拜執義李身晦掌令金星甲持平尹九宗李益恢俱在外監察茶時之意敢啓傳曰知道呈告及在外人竝許遞政官牌招開政差出可也
정조 15년
沈晉賢啓曰來十一日輪對日次矣敢稟傳曰爲之
정조 15년
沈晉賢啓曰來十一日朝參日次矣敢稟傳曰停傳于沈煥之曰右副承旨同副承旨入侍
정조 15년
傳于沈晉賢曰刑曹參議前望子入之
정조 15년
刑曹參議前望單子入之尹長烈落點
정조 15년
以抄啓文臣削職後拿處傳旨傳于沈煥之曰其中尹寅基金履載李明淵最輕削職後拿處改以罷職後拿處金履喬尤最輕改以罷職原傳旨改付標
정조 15년
兵曹口傳政事副司果徐日輔
정조 15년
李亨元啓曰兵曹判書徐浩修牌不進推考傳旨今方捧入而特敎開政之下如是違牌不卽擧行事體所在誠極未安更卽牌招何如傳曰允
정조 15년
李亨元啓曰兵曹判書徐浩修再牌不進陳疏到院纔已退却推考傳旨今方捧入而特敎開政之下連事違召不爲擧行揆以事體極爲未安所當更請牌招而係是一日三牌何以爲之敢稟傳曰原疏捧入
정조 15년
有政吏批判書吳載純進參判李在學式暇參議曺允大進行都承旨趙尙鎭進以申應顯爲大司憲朴宗來爲執義權坪爲掌令鄭東愼張至顯爲持平申獻朝爲副校理李祉永爲修撰鄭存中爲知春秋洪檍爲宗廟提調朴祐源爲尙衣提調洪檍爲典醫提調申應顯爲惠民提調尹塾爲繕工提調李洪載爲典牲提調宋載經爲司譯提調李義弼爲禮曹參議李貞運爲中學敎授趙華錫爲典牲主簿兼慶源府使李顯宅富寧府使李汝節明州府使府使鄭宇朋以上仍任事承傳兼春秋單李宗烈
정조 15년
兵批判書徐浩修進參判李洪載病參議李夔入直進參知未差行右承旨李亨元進以閔台爀爲副摠管鄭益祚爲曹司五衛將李亨復爲忠翊將權就一爲訓鍊判官副司直李義鳳李思濂徐有成尹弘烈副司果鄭東愚李弘源李憲儒尹龜錫副司正趙惠鎭以上竝單付
정조 15년
趙尙鎭以吏曹言啓曰本曹佐郞鄭行呈狀內脚病沈痼骨節浮高實無時月之間起動之望斯速遞改云身病旣如是則不可强令察任今姑改差何如傳曰允
정조 15년
洪仁浩以刑曹言啓曰依下敎崔必恭招致公廨以永永覺悟與否及渠之同學之人中其間逢見誰某而以如渠感化之意果爲曉諭事更加詳問則必恭袖納原情其辭以爲矣身當初以邪學爲業者矣身身勢無處無子無田無宅此生此世無一分榮樂之望故意思窮極欲求後世天堂之福論其情則慽也而究厥罪則萬死猶輕幸蒙不世之聖恩尙今偃息於覆載之間矣日前本曹堂上以傳敎內辭意曉諭曰汝之身世至窮至獨之致至於此境汝若棄邪歸正亦豈無好道理乎矣身雖䧟於夷狄禽獸之中豈不感悟而掩泣乎然日月在上神明可質矣身豈爲好道理而改心哉聖恩浹骨感激所致已覺邪學之爲妖術自玆以往永滌邪心耶穌邪學思之如仇讎視之如夷狄而近日所聞則皆以爲矣身佯以改心爲言其實不然以水洗頂以油洗背則邪學如前云世間豈有如此虛無孟浪無據不測之說乎果如世人之言則豈不於當初不下一杖以改心邪學等說卽爲納招放出後行此洗頂洗背之法而乃以血肉之身重被刑訊牢囚獄中至於抵死刑戮之境哉矣身備知邪學之法而一番開口發不爲二字則已無寬免之道是邪學之本規若有一毫隱匿則矣身棄市寸斬懸首街上以示萬民以杜邪學云云而至於曉諭同學一事渠姑未出入人亦姑無來見故未及言之而聞中村之人皆已革心渠於來頭病差如可行步則雖至扶杖尋見此類當以渠永永覺悟之道申申面誨與之同歸於正云矣臣始聞邪學之䧟溺人心者已久已痼不勝深憂痛疾及聞此類多有感化又不勝欣喜今見必恭之原情與所供則果然革心觀其色辭頓然若渣滓之不存卽以渠所謂邪學之規一句言之深知其雖欲復爲更無其道則眞心歸正有可以知稍待日後更爲招問復審其眞僞仍探同類開諭與否之意敢啓傳曰知道今則過於三令渠供亦可見出自眞情然而一向招問一向草記揆以事面近於屑越自今永爲放送許作良民渠之役名卽醫生而前判堂主按此事備志顚末適兼醫司之任望所養望恒心制以恒産之方使之留心以爲人望人之地事申飭該司可也
정조 15년
領敦寧洪樂性箚曰伏以昨伏承各司貶坐申飭之命有以仰重考績之聖意臣固當竭蹶奉行之不暇而第臣宿病諸症近益添劇强策赴坐末由自力成命之下擧行無路伏枕惶隕岡知攸措當此大小諸司靡不奔走承命之時臣所帶衙門則毋論緊漫緣臣衰病考績大政一竝廢却臣之癏官之罪違命之誅於是益著尤無所逃兹敢短箚自列冒瀆崇嚴伏乞聖明俯垂諒察亟遞臣所帶諸任仍治臣不職之罪公私幸甚取進止答曰省箚具悉卿懇考績事體非不嚴重朝家每念敬禮之意年老大臣兼管衙門自前雖在申飭之時例賜曲諒卿之箚辭不亦過乎安心調理仍傳曰此批答遣史官傳諭
정조 15년
兵曹判書徐浩修疏曰伏以臣仲父之沒行且半年泉壤永隔萬事已訖而宸衷記同德之會恩綸奬扶義之疏是日賜祭榮遍幽明百僚致問充動隣里伏況恩誅二百餘言字字惻怛曠絶今古不但臣之仲父得此以歸永有辭於百世抑亦一部明義將有可讀之地闔門聚首銘鏤感泣莫省所以報答臣於日昨伏奉本兵除旨庚牌踵臨促臣受符而自劃有素株守難變荐犯違逋恭俟譴何及伏承傳敎下自十行絲綸極其鄭重諒臣情踪之難安諭臣處義之不然至以追乃叔未卒之志爲敎臣奉讀未半涕淚無從嗚呼恩敎至此而猶復逡巡却顧不思叩謝之道則是豈臣分之所敢出哉且値動駕在曉部務甚急更鼓已深瀆擾是懼不得不冒沒出肅而第臣秋初遭罹以後情私痛迫念絶榮途自分爲屛退之物跡阻朝端今已幾箇月間嘗一再仕進於內閣尙方皆因事係莫重義同往役而至如水部閑局亦必遞乃已則區區微諒庶幾日月之明俯燭無餘今於中權要地諉以宿趼夤緣一出淟涊不辭罔念去就之郞當厚招一世之嗤點則縱臣不自恤柰辱淸朝之四維何哉況臣之向叨東銓也大政隔旬堪承無望猥控由中之懇終荷體下之仁均是銓衡人物之任大政迫近之時而前旣力辭於東銓今乃蹲冒於西銓則便宜之嫌放倒之譏臣亦無以自解人誰能曉其惑哉至於僚堂間難安之端有不敢煩陳而當遞之義亦其一也玆敢略構短章仰暴情懇伏乞聖慈俯垂矜察亟遞臣職以幸公私千萬顒祝臣無任屛營祈懇之至傳曰旣出脚又尋章處義近於戲邊如使故相有知曰是乎否乎還給不識爲先廕之至意者將來以何顔歸見故相乎去就使之自量決之事分付若欲承牌以前牌催促
정조 15년
辛亥十二月初七日辰時上御重熙堂右副承旨同副承旨入侍時右副承旨沈煥之同副承旨沈晉賢記事官李海淸記注官金良倜承膺祚以次進伏訖上命書傳敎曰今日卽我貞聖聖后誕辰而壬申又是誕降之年今年洽爲百年且予小子生年之適當聖后周甲之年偏蒙聖后止慈之德逢此日益切孺慕之感時値隆冬軍民之弊不可以所重而忽之謁陵展誠之禮雖不得擧以行之亦豈可虛過此日達城府院君岑城府夫人祠宇遣承旨致祭承旨中時無達城家族親獻官以前都承旨徐邁修進去祭文當親撰矣聞其奉祀孫無職名云爲先令該曹口傳付軍職待窠甄用命退承史以次退出
정조 15년
辛亥十二月初七日巳時上御重熙堂左副承旨入侍時左副承旨洪仁浩假注書趙台榮記注官金良倜承膺祚以次進伏訖上命仁浩讀奏領敦寧洪樂性箚子仍書批答訖命退承史以次退出
정조 15년
行都承旨趙尙鎭坐行左承旨李亨元坐直右承旨李晩秀坐左副承旨洪仁浩坐直右副承旨沈煥之坐同副承旨沈晉賢坐注書李海淸仕一員未差假注書趙台榮仕直事變假注書任㸁仕
정조 15년
傳于李亨元曰禮房承旨馳詣受香所奉審摘奸以來
정조 15년
沈晉賢啓曰今日拜辭廣興奉事柳明觀以主梗官下直而單子則以趙明觀書呈臣之矇然捧入誠不勝惶恐原單子勿施該官員之不察錯誤萬萬駭然所當重勘而本院請推之外無他可施之罰何以爲之敢稟傳曰數昨監軍望中姜彙喆誤以李彙喆受點旋以其本姓使之改付標今亦依右例施行
정조 15년
持平前望單子入之朴崙壽落點
정조 15년
傳于洪仁浩曰何時出牌今始入來向來飭敎之後焉敢如是乎持平朴崙壽同福縣監除授當日辭朝
정조 15년
以全羅監司鄭民始狀啓鎭安縣監尹永禧特敎申飭之下不爲行公有旨知委事體自別而托以引義使公兄替呈公牒者萬萬痛駭其罪狀令攸司稟處事傳于沈煥之曰近來士夫廉恥不古以官俸之異於家食若得一麾之名則親朋栢悅家屬攢賀如是之故外補之典卽行遣之減一等者而渠所自待人之視之不以爲罪譴此習亦從無恥中出來誠不可使聞今之尹永僖事亦然渠以新進雖不識格例認以爲眞箇官職在巡營規飭之道何可任渠所爲乎渠之職品堂下而爲堂下窠守令故渠必看作階除職而然渠之生疎不足深誅揆以朝體寧容乃爾永僖移補加里浦僉使使之銳意修擧快蘇宿弊後令帥臣狀聞當內遷以此申飭道帥臣處該鎭僉使令該曹依例遞付京職此狀啓還下送
정조 15년
兵曹口傳政事加里浦僉使單尹永僖
정조 15년
吏曹口傳政事以朴華源爲鎭安縣監同福縣監單朴崙壽
정조 15년
洪仁浩以備邊司言啓曰因全羅監司鄭民始稅穀船運變通定式事狀啓有卽爲草記稟處之命矣稅穀再運之弊京試官別單與道臣狀辭旣已陳列廟堂不必架疊而今此救弊之論專以先運遠邑次運近邑爲第一要道臣雖未能的知其日後有弊無弊與否而第以狀辭中論列利害者反覆參究其言的確精實可以致用但念湖西列邑之以皆屬再運以爲不便容或無怪而若果行此之法以致稅船無臭載之患經費有便利之益則人見之各自不同亦何可盡恤乎狀中所請先運再運等節竝令依此擧行後錄合行條件亦爲分付於舟橋司及各該衙門何如傳曰允
정조 15년
洪仁浩以壯勇營言啓曰本營來壬子春等試射時將官以下各技入格優等人姓名別單書入之意敢啓傳曰知道
정조 15년
沈煥之以右邊捕盜廳言啓曰去夜初更量別監姜守忠着白衣酗酒犯夜被捉於巡邏軍官處而係是掖隷不敢擅便之意敢啓傳曰前後申飭之下如是犯罪萬萬駭痛爲先除名各別嚴棍不能檢飭之司謁及頭目掖隷令該曹嚴杖懲勵可也
정조 15년
沈煥之以右邊捕盜廳言啓曰謹依草記批旨犯夜別監姜守忠各別嚴棍十五度後放送之意敢啓傳曰知道
정조 15년
辛亥十二月初八日辰時上御重熙堂右承旨入侍北道本宮奉審閣臣同爲入侍時右承旨李晩秀記事官李海淸記注官金良倜承膺祚檢校直閣徐榮輔以次進伏訖上敎榮輔曰咸興永興兩本宮奉審形止詳細陳達可也榮輔曰咸興永興兩本宮奉審形止臣在北時已具馳啓而竊伏念本宮建置其來久遠而祭禮亦與太廟祀典不同聖意所在有非如臣愚淺所敢窺測雖或有一二謬規亦未敢容易妄議而祭品祭儀之不無欠敬欠潔者臣與道臣屢次面議反復商量謹具意見敢此仰達矣祭品之多寡排器之高下初無酌量一定之制故別差官吏輩增減惟意隆殺隨勢魚肉之易辦者輒盛以大器菓品之希貴者或單用一箇或少或夥未有分數意義之可據揆以事體極涉未安及今參以禮意指一的定恐不可已矣上曰大抵本宮體貌用原廟之制外臣未嘗照察管檢之致別差輩供務之節草率屑越聞多欠敬今番特遣奉審之行者專爲是耳今聞爾言更聞其所未知者如是而能無如不祭之歎乎彼別差輩卑微之類何足責也旣聞之後豈可一刻任渠所爲自今所謂內饌名色各別嚴禁祭物中差差之私自販貿於京肆之謬例亦爲嚴禁自今當自內廚下送物種數爻開錄狀聞事分付道臣而祭卓見樣已上來就此卓樣造成鍮鑄祭器至於祭品亦不可不略加商量釐正待圖式書下依度支定例之規別成一冊藏于該道監營自京亦各分藏于史庫及內閣禮曹內需司以此意下諭於道伯以爲依此遵行之地可也出擧條榮輔曰祭祀之致敬專在於執事者薦裸興俯拜跪周旋之中節與不中節耳本宮行祀之時其所擧行唯有一別差與無識守僕數三人而已今使祭品祭器克致其蠲潔圖式笏記皆合於禮節特朝廷一轉移事無甚爲難而若夫將事肅敬不失其儀則是在於宮差宮屬而非造次之間敎之使熟道臣之意以爲朔望祭使別差擧行大享與節祭道臣地方官輪回進參如有故則附近邑守令中差定爲好云而臣又謹按肅廟丙子神德王后追袝時故判書臣李光夏以其時道臣實爲兩本宮獻官而諸執事亦以道內守令分差此卽外臣將事之已例也今此道臣所言恐亦有理若得依此變通則恐合事宜事係更張不敢質言下詢禮官處之何如上曰道臣及地方官之輪回將事固好事係莫重儀節更合商量至於大臣或禮堂年例奉審行下去之時如値朔望祭享及大小別享則爲獻官將事之意定式令禮曹載之見用禮書謄錄仍令道伯及本宮別差各載謄錄依此遵行今番則祭器造成享圖修潤事體自別豈可只令別差將事乎香則以先爲下送奉安者用之而待祭器奉詣道伯祗受躬詣奉安于本宮來四月大享日道伯爲獻官事下諭可也出擧條榮輔曰陳設圖式皆出於別差輩一時臆見初非法典所載不刊之籍也故舊例與見行之例各自爲式曾無優劣之可言而近來又因卓床之狹窄因勢從便苟且推移顚錯架疊事極未安臣意則祭品旣用時食褻味雖無一依典禮所載至於略爲釐正去其泰甚則恐無不可笏記雖有流來儀節亦非朝家所酌定也則圖式釐正之時亦爲一體照管有違則改之無差則仍舊務歸至當恐合事宜矣上曰依爲之笏記則仍用可也出擧條榮輔曰祭祀之禮多係於守僕之熟與不熟而本宮守僕則元無肄習之例故率皆臨事齟齬而不識東西今若使之誦讀圖式笏記使之平居而目習於是手慣於是則承事之際自然嫺熟而無苟且固陋之患道臣之意亦以爲道臣春秋奉審時親自受講考其勤慢以施賞罰爲好云此一款令道臣成出節目以爲擧行之地恐好矣上曰依爲之出擧條榮輔曰祭享擧行專係於守僕之能否而以其無聊賴之資故便作厭避之窠輒使渠輩中新屬者充定常行儀節每患生疎今若定給恒料俾皆樂赴則亦可爲矯弊之一策令道臣就北小米中量宜區劃永爲定式其中又有祭監祭廳直名色祭監比守僕較重而祭廳直則又掌祭物熟設之事其爲緊重亦不下於守僕竝爲一體定給常料似好矣上曰祭監及守僕祭廳直爲幾名而若磨鍊料米則當用何例乎榮輔曰祭監一人守僕三名祭廳一名矣渠輩聊賴無他策惟有出料一條而穀物區劃又將於北小米中取用實涉重難不可不斟量磨鍊濬源殿令料米每朔六斗此亦近來新創田米雖不如造米宮吏比殿司亦有官吏之別似當一倂以六斗磨鍊矣上曰道內穀簿雖曰不敷爲所重豈可不爲區劃乎每人以六斗料磨鍊分給無論北小米及他條穀物令道伯從長拮据而先自今朔給料道內應有穀物中如難劃出本道京納內需司奴婢或本宮別差年例進上條米中區劃爲可乎竝令道伯指一狀聞可也出擧條榮輔曰祭器以鍮器木器磁器互相錯用體樣大小亦無定制固是未遑之典而目今器品之欠敬專由於磁器一種臣謹按故例祭器名色中以木器用之者年久破傷則以磁代用者間多有之此已失當初分排磁木之本意而雖以磁器言之每五年自內司改備以送而磁器易傷輒不能耐及五年故其間別差之所自備充用者皆用北路所蟠沙器生性未精用之於至敬之地誠有未安大抵鍮木磁三色之中易傷者莫如磁器易傷而無以續續改備則其勢不得不苟充而致欠敬欠潔之弊矣此一款恐合速卽釐正矣上曰爾說不但如此取來磁木各器奉審則其爲悚然莫甚於此早知其如此則豈至今因循乎至於儀節間事雖不敢輕議更張莫重祭器不容一時仍舊且器皿各品磁木相混於鍮鑄揆以事面尤有萬萬苟艱者自今一倂以鍮鑄之品純用而當趁來四月大享造送先以此意令道伯知悉可也出擧條
정조 15년
辛亥十二月初八日辰時上御重熙堂左承旨右承旨入侍時行左承旨李亨元右承旨李晩秀記事官李海淸記注官金良倜承膺祚以次進伏訖上命書傳敎曰鎭安縣監之代令該曹口傳差出其間曠官許久民邑豈不受弊況三政方張之時乎待下批仍令當日辭朝又命書傳敎曰守令署經一司則爲之一司則尙未備員云未肅拜持平許遞前望單子入之待下批牌招擧行又命書傳敎曰禮兵換房命退承史以次退出
정조 15년
行都承旨趙尙鎭式暇行左承旨李亨元坐右承旨李晩秀坐左副承旨洪仁浩坐直右副承旨沈煥之坐同副承旨沈晉賢坐直注書李海淸仕直一員未差假注書趙台榮仕事變假注書任㸁仕
정조 15년
沈晉賢啓曰明日次對兩司當爲進參除在外外未肅拜呈告人員竝待開門牌招何如傳曰允
정조 15년
吏曹口傳政事以金履翼爲兵曹參知
정조 15년
辛亥十二月初九日辰時上御誠正閣右承旨入侍時右承旨李晩秀記事官李海淸記注官金良倜承膺祚以次進伏訖上曰昨日抄啓文臣課試科次時元子在予傍見諸券欣然色喜便取朱筆左右揮灑運腕超健氣像誠可觀取其試券見之則李明淵金羲淳金達淳安廷善等試券也尋常游嬉事甚希貴昨日處分容有可恕矣仍命書傳敎曰承宣旣知之抄啓文臣李明淵金羲淳金達淳安廷善等處分特爲分揀若此則豈可一放一否一體分揀以事係莫重也故十分咨且而更聞事實非故犯可知李義行亦爲放送命退承史以次退出
정조 15년
辛亥十二月初九日巳時上御重熙堂兵曹判書入侍時行左承旨李亨元假注書趙台榮記注官金良倜承膺祚兵曹判書徐浩修以次進伏訖上敎浩修曰本曹二軍色釐弊之擧旣令該郞從詳爲之矣今皆釐定云耶浩修曰聞該色郞李冕膺言則幾皆矯正云矣上曰釐正後成出節目以爲永久遵行之地可也浩修曰謹依下敎退與該郞更爲商確矣浩修曰本曹參知見方有闕而番次苟艱褒貶當前事多掣礙令該曹口傳差出何如上曰依爲之出擧條命浩修先退亨元曰大小祀典所用之香所重何如而無論沈香紫檀香一任香室守僕輩私自出納揆以事體極爲未安臣意則從今以後關東所封紫檀香戶曹所進沈香當其捧上之時禮房承旨進詣香室詳審監捧後入盛樻座着銜封鎖至於封香之際亦爲親進擧行恐合事宜敢此仰達矣上曰依爲之出擧條命退承史以次退出
정조 15년
行都承旨趙尙鎭坐行左承旨李亨元坐右承旨洪仁浩坐左副承旨李敬五坐直右副承旨沈渙之坐同副承旨沈晉賢坐直注書二員未差假注書趙台榮仕直事變假注書任㸁仕
정조 15년
藥房提調洪檍行左承旨李亨元啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 15년
趙尙鎭啓曰明日常參經筵取稟傳曰停
정조 15년
以輪對官望筒傳于李敬五曰後日次來待
정조 15년
宗廟提調前望單子入之李𡊠落點
정조 15년
景慕宮提調前望單子入之宋載經落點
정조 15년
傳于趙尙鎭曰右承旨許遞前望單子入之待下批牌招察任
정조 15년
李亨元啓曰新除授承旨李敏采方在罷散中何以爲之敢稟傳曰勿施前望單子入之
정조 15년
李亨元啓曰新除授承旨金載翼以前任報恩縣監方在解由未出中何以爲之敢稟傳曰勿施前望單子入之待下批牌招察任
정조 15년
承旨前望單子入之李敬五落點
정조 15년
以承旨房望傳于李亨元曰仍
정조 15년
以司僕判官韓大裕拿處傳旨傳于李亨元曰日昨見仕記已報瓜如是之故擧行如是稽忽且思之該寺事雖近於問東答西郞官處分之後一提調必難安此傳旨姑爲勿施釐弊間仍任
정조 15년
沈晉賢以兵曹言啓曰新除授忠翊衛將李亨復前任統虞候時在任所而上來間本廳番次苟艱云今姑改差何如傳曰允